صدق اللہ العظیم

صدق اللہ العظیم (ترجمہ: اللہ بزرگ و برتر نے سچ فرمایا) قرآن کریم کی تلاوت کے اختتام پر پڑھا جانے والا ایک مقبول اور زبان زد عام جملہ ہے۔ یہ اللہ کی سچائی کا اعتراف، اس کے کلام پر پختہ ایمان کی تجدید اور مروجہ طور پر آدابِ تلاوت میں سے ہے، جسے اہل علم کی ایک جماعت نے مستحسن سمجھا۔ تلاوت قرآن کریم کے ختم پر فرضیت یا سنیت کا اعتقاد کیے بغیر ”صدق اللہ العظیم“ کہنے کی گنجائش ہے، بلکہ اہل علم کی ایک جماعت نے اسے آداب تلاوت میں شمار کیا ہے اور بعض اہلِ علم کا قرآنی آیات ذکر کرنے کے بعد اس کو لکھنے کا معمول بھی رہا ہے، اِس لیے اس کو مطلقاً بدعت کہنا درست نہیں۔

 دعائیہ کلمے کا حدیث میں کوئی ثبوت نہیں ہے 
اکثر علما کی رائے یہ ہے کہ میں تلاوت کے اخیر میں ”صدق اللہ العظیم“ پڑھنے کا کسی حدیث سے کوئی ثبوت ہو نہیں ملتا۔ البتہ اس کا رواج بغیر کسی تفریق کے عرب وعجم کے قرآن پڑھنے والے اور دن رات تلاوت کرنے والے قارئین کے یہاں ہے، نیز اس کے معنی کی تائید قرآنی آیات سے بھی ہوتی ہے، اس لیے عامۃ المسلمین کے تسبیحی اور تجلیلی قول کے مستحسن اور قابل قبول ہونے کے ضابطہ سے تلاوتِ قرآن کے ختم پر اس کو پڑھنے کی گنجائش تسلیم کی گئی ہے۔ اس کو بدعت کہنے سے اکثر علما گریز کرتے ہیں۔ 

 منطقی جواز 
علمائے حرمین کے فتووں پر مشتمل کتاب 500 سوال و جواب برائے خواتین سے ماخوذ ایک استفسار توحید ڈاٹ کام ویب گاہ پر موجود ہے جس کا ترجمہ حافظ عبد اللہ سلیم نے کیا ہے۔ اس میں اس کلمے کو کہنے کا ایک منطقی جواز پیش کیا گیا: مثلاً تم ایک شخص کو دیکھو کہ وہ اپنی اولاد کے ساتھ مشغول ہونے کی وجہ سے اپنے رب تعالیٰ کی اطاعت سے غافل ہے تو تم اس پر کہو : اللہ عظیم نے سچ فرمایا ہے : أَنَّمَا أَمْوَالُكُمْ وَأَوْلَادُكُمْ (8-الأنفال:28)

”تمھارے مال اور تمھاری اولاد ایک آزمائش کے سوا کچھ نہیں ۔“

اور اس طرح کے تصدیقی کلمات کے بولنے میں کوئی حرج نہیں ہے 

 صدق اللہ العظیم اور صدق اللہ العلی العظیم 
اہلِ سنت کے بعض حلقوں میں یہ شبہ پایا جاتا ہے کہ اہلِ تشیع قرآنِ کریم کی تلاوت کے بعد "صدق اللہ العلی العظیم" اس نیت سے کہتے ہیں کہ (نعوذ باللہ) حضرت علیؑ کو خدا کے برابر سمجھتے ہیں، حالانکہ یہ الزام بے بنیاد اور تفرقہ انگیز ہے۔ قرآن مجید میں "العلی" اور "العظیم" دونوں اللہ تعالیٰ کی صفات کے طور پر وارد ہوئے ہیں، جیسے "وَهُوَ الْعَلِيُّ الْعَظِيمُ"، اس لیے "صدق اللہ العلی العظیم" کا مطلب صرف یہ ہے کہ "بلند و برتر اور عظمت والے اللہ نے سچ فرمایا"۔ یہاں "علی" اسمِ صفت ہے، نہ کہ امام علیؑ کی طرف اشارہ۔ تلاوت کے اختتام پر "صدق اللہ العظیم" کہنا اہلِ سنت میں رائج ہے جبکہ "صدق اللہ العلی العظیم" اہلِ تشیع میں معروف ہے، مگر دونوں کا مقصد قرآن کی تصدیق ہی ہے۔ روایات میں بھی مختلف الفاظ کے ساتھ تلاوت کے اختتام کی مثالیں ملتی ہیں اور معاصر علما کے مطابق دونوں صیغے درست ہیں، لہٰذا اس مسئلے کو عقیدے سے جوڑنا درست نہیں۔

 حوالہ جات 

زمرہ:ذکر